CELEX: 52017PC0742
Language: lt
Date: 2017-12-06
Title: Pasiūlymas EUROPOS PARLAMENTO IR TARYBOS DIREKTYVA kuria iš dalies keičiama Tarybos direktyva 92/66/EEB, nustatanti Bendrijos Niukaslio ligos kontrolės priemones

EUROPOS KOMISIJA
            Briuselis, 2017 12 06
            COM(2017) 742 final
            2017/0329(COD)
            Pasiūlymas
            EUROPOS PARLAMENTO IR TARYBOS DIREKTYVA
            kuria iš dalies keičiama Tarybos direktyva 92/66/EEB, nustatanti Bendrijos Niukaslio ligos kontrolės priemones
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.ŠIOS DIREKTYVOS TEISINĖS APLINKYBĖS
            
            
               Tarybos direktyvoje 92/66/EEB nustatytos priemonės, taikytinos Niukaslio ligos protrūkio naminių paukščių ir tam tikrų paukščių populiacijoje atveju. Be kita ko, direktyva Tarybai suteikiami įgaliojimai kvalifikuota balsų dauguma sprendžiant dėl Komisijos pasiūlymo iš dalies keisti direktyvos priedus. Todėl Taryba, be kita ko, turi įgaliojimus iš dalies keisti V, VI ir VII priedus, kurie apima Niukaslio ligą tiriančios Europos Sąjungos etaloninės laboratorijos (toliau – ESEL) skyrimą, šabloną, kurį turi naudoti valstybės narės pranešdamos Komisijai apie ligos padėtį ir taikomas kontrolės priemones, taip pat kriterijus, kuriais vadovaudamosi valstybės narės turi parengti nenumatytų atvejų planus, kurie turi būti įgyvendinti kilus ligos protrūkiui.
            
            
               Šie Tarybai suteikti įgaliojimai prieštarauja naujai Sutartyje dėl Europos Sąjungos veikimo (toliau – SESV), konkrečiai jos 291 straipsnyje, nustatytai teisėkūros sistemai ir vykdomųjų institucijų atliekamam taisyklių rengimui. Be to, kalbant apie ESEL skyrimą, dabartinės nuostatos dėl Tarybos direktyvos 92/66/EEB V priedo keitimo nesuderinamos su nauja ESEL skyrimo tvarka, nustatyta Reglamentu (ES) 2017/625 dėl oficialios kontrolės (toliau – oficialios kontrolės reglamentas). Šiame reglamente reikalaujama, kad Komisija paskirtų ESEL priimdama įgyvendinimo aktus. 
            
            
               Šio pasiūlymo tikslas – iš dalies pakeisti Tarybos direktyvą 92/66/EEB siekiant ją suderinti su SESV ir naujomis oficialios kontrolės nuostatomis, kad būtų užtikrintas teisinis nuoseklumas ir tikrumas, reikalingas būtinam procedūrų supaprastinimui. 
            
            
               Dabartinė Europos Sąjungos etaloninė Niukaslio ligos tyrimo laboratorija (ESEL) yra Jungtinėje Karalystėje. Todėl, atsižvelgiant į tai, jog Jungtinė Karalystė pasitraukia iš ES, ją reikia pakeisti ESEL, esančia vienoje iš kitų 27 valstybių narių. Šiuo metu galiojanti Niukaslio ligą tiriančios ESEL paskyrimo procedūra vykdoma Tarybos direktyva. Todėl reikia skubiai nustatyti suderintą ir supaprastintą sprendimų priėmimo procedūrą, kad nauja ESEL galėtų tinkamai veikti iki Jungtinės Karalystės pasitraukimo iš ES datos. Atlikus šią techninę direktyvos peržiūrą, bus galima naudoti reikiamą įgyvendinimo procedūrą siekiant paskirti naują Niukaslio ligą tiriančią ESEL laikantis griežtų terminų, susijusių su Jungtinės Karalystės išstojimu iš ES.
            
            
               Nors pagrindinis tikslas yra suderinti minėtą direktyvą su SESV ir ES taisyklėmis dėl ESEL skyrimo, siūlomomis priemonėmis taip pat bus suteikta daugiau teisinio nuoseklumo, o įgyvendinimo procedūros bus labiau supaprastintos.
            
            
               2.KONSULTACIJOS PRIEŠ PRIIMANT ŠIĄ DIREKTYVĄ
            
            
               Direktyvos 92/66/EEB peržiūra yra susijusi tik su būtinais techniniais pakeitimais. Pakeitimai yra reikalingi, kad būtų užtikrintas suderinamumas su SESV ir Reglamentu (ES) 2017/625 dėl oficialios kontrolės. Su suinteresuotaisiais subjektais buvo aktyviai konsultuojamasi tiek dėl Sutarties, tiek dėl reglamento.
            
            
               Be to, atsižvelgiant į numatomų pakeitimų grynai techninį ir (arba) procedūrinį pobūdį, šiuo konkrečiu atveju nebūtina taikyti visapusiškų viešų konsultacijų strategiją. Bus taikomas 4 savaičių pastabų dėl veiksmų plano teikimo mechanizmas.
            
            
               3.ŠIOS DIREKTYVOS TEISINIS PAGRINDAS
            
            
               Teisinis pagrindas yra SESV 43 straipsnio 2 dalis.
            
            
               4.POVEIKIS BIUDŽETUI
            
            
               Pagal šį pasiūlymą nenumatoma jokių išlaidų, kurios nėra jau numatytos bendrosios finansinės programos finansinėje pažymoje. Nenumatyta ir papildomų žmoniškųjų išteklių.
            
            
               2017/0329 (COD)
            
            
               Pasiūlymas
            
            
               EUROPOS PARLAMENTO IR TARYBOS DIREKTYVA
            
            
               kuria iš dalies keičiama Tarybos direktyva 92/66/EEB, nustatanti Bendrijos Niukaslio ligos kontrolės priemones
            
            
               (Tekstas svarbus EEE)
            
         
         
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdama į Europos ekonomikos ir socialinių reikalų komiteto nuomonę
                  1
               ,
            
            
               laikydamiesi įprastos teisėkūros procedūros,
            
            
               kadangi: 
            
            
               (1)Tarybos direktyvoje 92/66/EEB
                  2
                nustatytos Sąjungos kontrolės priemonės, taikytinos Niukaslio ligos protrūkio naminių paukščių, sportinių balandžių ir kitų nelaisvėje laikomų paukščių populiacijoje atveju; 
            
            
               (2)Direktyvos 92/66/EEB 15 straipsnyje numatyta, kad Europos Sąjungos etaloninė Niukaslio ligos tyrimo laboratorija yra nurodyta tos direktyvos V priede. Tos direktyvos V priede ta laboratorija yra tiksliai nurodyta ir išvardytos jos funkcijos ir pareigos; 
            
            
               (3)Direktyvos 92/66/EEB 19 straipsnyje nustatytos kontrolės priemonės, kurias turi taikyti valstybės narės tais atvejais, kai pašto karveliai ar nelaisvėje laikomi paukščiai yra įtariami užsikrėtę Niukaslio liga. Jame numatyta, kad valstybės narės pateikia Komisijai tiek informacijos apie ligos padėtį ir kontrolės priemones, taikomas pagal tos direktyvos VI priede pateiktą pavyzdį, kiek jos reikia tam, kad tos kontrolės priemonės būtų tinkamai taikomos;
            
            
               (4)Direktyvos 92/66/EEB 21 straipsnyje nustatyta, kad valstybės narės turi parengti nenumatytų atvejų planus, kuriuose nustatomos nacionalinės priemonės, taikytinos kilus Niukaslio ligos protrūkiui. Jame numatyta, kad kriterijai, kuriais turi būti vadovaujamasi rengiant tuos planus, išdėstyti tos direktyvos VII priede;
            
            
               (5)Direktyvos 92/66/EEB 24 straipsnyje numatyta, kad priedus, jei ir kai reikia, iš dalies keičia Taryba, kvalifikuota balsų dauguma spręsdama dėl Komisijos pasiūlymo, ypač siekiant atsižvelgti į naujus mokslo tyrimus ir diagnostikos procedūras; 
            
            
               (6)Direktyvos 92/66/EEB V, VI ir VII prieduose atitinkamai nustatyta i) Europos Sąjungos etaloninė Niukaslio ligos tyrimo laboratorija ir jos funkcijos bei pareigos, ii) pavyzdinė forma, kurią turi naudoti valstybės narės pranešdamos apie ligos padėtį ir taikomas kontrolės priemones ir iii) kriterijai, kuriais turi vadovautis valstybės narės rengdamos nenumatytų atvejų planus, kuriuose nurodomos nacionalinės priemonės, kurios turi būti įgyvendinamos kilus Niukaslio ligos protrūkiui; 
            
            
               (7)siekiant supaprastinti ir racionalizuoti procedūras, susijusias su Niukaslio liga, visų pirma atsižvelgiant į naujas taisykles dėl Europos Sąjungos etaloninių laboratorijų skyrimo, nustatytas Europos Parlamento ir Tarybos reglamento (ES) 2017/625
                  3
                93 straipsnyje, ir į naują įgyvendinimo aktų sistemą, nustatytą Sutarties dėl Europos Sąjungos veikimo 291 straipsnyje, taip pat siekiant užtikrinti vienodas Direktyvos 92/66/EEB įgyvendinimo sąlygas, Direktyvos 92/66/EEB V, VI ir VII priedai turėtų būti išbraukti, o įgyvendinimo įgaliojimai srityse, kurias apima tie priedai, turėtų būti suteikti Komisijai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011
                  4
               ; 
            
            
               (8)siekiant aiškumo, Europos Sąjungos etaloninės Niukaslio ligą tiriančios laboratorijos funkcijos ir pareigos turėtų būti išdėstytos Direktyvos 92/66/EEB 15 straipsnyje, o nenumatytų atvejų rengimo kriterijai turėtų būti išdėstyti tos direktyvos 21 straipsnyje; 
            
            
               (9)siekiant nuoseklumo ir veiksmingumo, valstybės narės turėtų užtikrinti, kad šios direktyvos nuostatos būtų laiku perkeltos į nacionalinę teisę; 
            
            
               (10)todėl Direktyva 92/66/EEB turėtų būti atitinkamai iš dalies pakeista,
            
            
               PRIĖMĖ ŠIĄ DIREKTYVĄ: 
            
            
               1 straipsnis
               Direktyvos 92/66/EEB pakeitimai
            
            
               Direktyva 92/66/EEB iš dalies keičiama taip: 
            
         
         
            
               1)15 straipsnis pakeičiamas taip: 
            
            
               „15 straipsnis
            
            
               1.Komisija, priimdama įgyvendinimo aktus, paskiria Europos Sąjungos etaloninę Niukaslio ligos tyrimo laboratoriją. Tie įgyvendinimo aktai priimami laikantis 25 straipsnyje nurodytos nagrinėjimo procedūros.
            
            
               2.Europos Sąjungos etaloninės Niukaslio ligą tiriančios laboratorijos funkcijos ir pareigos yra šios: 
            
            
               a)konsultuojantis su Komisija, koordinuoti valstybėse narėse taikomus Niukaslio ligos diagnozavimo metodus, t. y.:
            
            
               i)Niukaslio ligos viruso, būtino atliekant serologinius tyrimus, tipo, jo laikymo sąlygų, pateikimo bei antiserumo paruošimo būdų nustatymas,
            
            
               ii)nacionalinėms etaloninėms laboratorijoms tiekia standartinius serumus ir kitus etaloninius reagentus, siekdama standartizuoti valstybėse narėse atliekamus bandymus ir naudojamus reagentus,
            
            
               iii)Niukaslio ligos virusų štamų ir izoliatų kolekcijų rinkimas ir saugojimas,
            
            
               iv)Sąjungos lygiu organizuojami reguliarūs lyginamieji diagnostinių procedūrų tyrimai,
            
            
               v)duomenų bei informacijos apie naudojamus diagnostikos metodus ir Sąjungoje atliktų tyrimų rezultatus rinkimas ir lyginimas,
            
            
               vi)Niukaslio ligos virusų izoliatai charakterizuojami pačiais moderniausiais metodais, kad būtų galima geriau suvokti Niukaslio ligos epidemiologiją,
            
            
               vii)raginama neatsilikti nuo pasaulinio masto laimėjimų, susijusių su Niukaslio ligos priežiūra, epidemiologija ir prevencija,
            
            
               viii)toliau tiria Niukaslio ligos virusą ir kitus panašius virusus, kad būtų galima greitai atlikti diferencinę diagnozę,
            
            
               ix)išsamių žinių apie veterinarinės imunologijos produktų, padedančių išnaikinti ir kontroliuoti Niukaslio ligą, paruošimą ir naudojimą įgijimas;
            
            
               b)aktyviai prisidėti prie konkrečios ligos protrūkių nustatymo valstybėse narėse, tiriant išskirtų virusų kamienus diagnozei patvirtinti, jiems apibūdinti bei epidemiologiniams tyrimams atlikti;
            
            
               c)padėti parengti ar perkvalifikuoti laboratorinės diagnozės specialistus, siekiant suderinti visoje Sąjungoje taikomus metodus.“;
            
            
               2)19 straipsnis iš dalies keičiamas taip:
            
            
               a)5 dalis pakeičiama taip:
            
            
               „5.Valstybės narės pateikia Komisijai Augalų, gyvūnų, maisto ir pašarų nuolatiniame komitete tiek informacijos apie ligos padėtį ir taikomas kontrolės priemones, kiek jos reikia tam, kad būtų tinkamai taikomos šiame straipsnyje nustatytos priemonės.“;
            
            
               b)pridedama ši 6 dalis:
            
         
         
            
               6.Komisija gali, priimdama įgyvendinimo aktus, nustatyti taisykles, susijusias su informacija, kurią valstybės narės turi pateikti Komisijai kaip nustatyta 5 dalyje. Tie įgyvendinimo aktai priimami laikantis 25 straipsnyje nurodytos nagrinėjimo procedūros.“ 
            
            
               3)21 straipsnis pakeičiamas taip: 
            
            
               „21 straipsnis
            
            
               1.Kiekviena valstybė narė parengia nenumatytų atvejų planą, kuriame nurodomos nacionalinės priemonės, įgyvendintinos kilus Niukaslio ligos protrūkiui. Siekiant atsižvelgti į padėties pokyčius, nenumatytų atvejų planas prireikus atnaujinamas.
            
            
               Nenumatytų atvejų plane turi būti numatyta galimybė pasinaudoti patalpomis, įranga ir visomis kitomis priemonėmis, reikalingomis tam, kad Niukaslio ligos protrūkis būtų greitai ir veiksmingai likviduotas. Jame turi būti tiksliai nurodyti reikalavimai vakcinai, kurią valstybės narės laiko tinkama skubios vakcinacijos atveju.
            
            
               2.Nenumatytų atvejų planai ir visi jų atnaujinimai pateikiami Komisijai.
            
            
               3.Komisija išnagrinėja nenumatytų atvejų planus ir visus jų atnaujinimus, kad galėtų nustatyti, ar jais galima pasiekti norimą tikslą, ir susijusiai valstybei narei pasiūlo padaryti reikalingus pakeitimus, visų pirma tam, kad jos planai būtų suderinti su kitų valstybių planais.
            
            
               Komisija tvirtina nenumatytų atvejų planus ir visus jų atnaujinimus, jei reikia, iš dalies pakeistus, laikydamasi 25 straipsnyje nurodytos nagrinėjimo procedūros.
            
            
               4.Komisija gali, priimdama įgyvendinimo aktus, nustatyti kriterijus, kuriuos turi taikyti valstybės narės rengdamos nenumatytų atvejų planus. Tie įgyvendinimo aktai priimami laikantis 25 straipsnyje nurodytos nagrinėjimo procedūros.“
            
            
               4)25 straipsnis pakeičiamas taip:
            
            
               „25 straipsnis
            
            
               1.Komisijai padeda Europos Parlamento ir Tarybos reglamento (EB) Nr. 178/2002(*) 58 straipsnio 1 dalimi įsteigtas Augalų, gyvūnų, maisto ir pašarų nuolatinis komitetas. Šis komitetas – tai komitetas, kaip apibrėžta Europos Parlamento ir Tarybos reglamente (ES) Nr. 182/2011(**).
            
            
               2.Kai daroma nuoroda į šį straipsnį, taikomas Reglamento (ES) Nr. 182/2011 5 straipsnis.
            
            
               _________________________
            
            
               (*)2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).
            
            
               (**)2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).“;
            
            
               5)V, VI ir VII priedai išbraukiami.
            
            
               2 straipsnis
               Perkėlimas į nacionalinę teisę 
            
            
               Valstybės narės ne vėliau kaip 2018 m. birželio 30 d. priima ir paskelbia priemones, būtinas, kad būtų laikomasi šios direktyvos. Apie tai jos nedelsdamos praneša Komisijai.
            
            
               Tas priemones jos taiko nuo 2019 m. sausio 1 d.
            
         
         
            
               Valstybės narės, priimdamos tas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
            
            
               3 straipsnis
               Pereinamojo laikotarpio nuostata
            
            
               Bendrijos etaloninės Niukaslio ligos tyrimo laboratorijos, nurodytos Direktyvos 92/66/EEB V priede prieš šia direktyva padarytus pakeitimus, skyrimas galioja tol, kol tinkamai paskiriama Europos Sąjungos etaloninė Niukaslio ligos tyrimo laboratorija pagal Direktyvos 92/66/EEB 15 straipsnį su pakeitimais, padarytais šia direktyva. 
            
            
               4 straipsnis
               Įsigaliojimas
            
            
               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
            
            
               5 straipsnis
               Adresatai
            
            
               Ši direktyva skirta valstybėms narėms.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        OL C […], […], p. […].
               
               
                  
                     (2)
                  
                        1992 m. liepos 14 d. Tarybos direktyva 92/66/EEB, nustatanti Bendrijos Niukaslio ligos kontrolės priemones (OL L 260, 1992 9 5, p. 1).
               
               
                  
                     (3)
                  
                        2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).
               
               
                  
                     (4)
                  
                        2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).